Funnet livløs i sjøen - Aftenposten
Funnet livløs i sjøen
Var på fisketur da båten tippet rundt.
Tone Fridén Tone Fridén
Publisert: 14.nov.2009 16:23
Namdalingen i 60-årene som havnet i sjøen i Sandvika vest for Eidshaug i Nærøy rundt kl 1215 ble erklært død lørdag kveld, melder Namdalsavisa.
Meldingen om at en mann var falt i sjøen kom klokken 12.41.
— Mannen var trolig ute og tok opp noe garn på sjøen da båten tippet rundt. Vi vet ikke hvor lenge han har ligget i vannet, sier operasjonsleder Dag Hjulstad i Nord-Trøndelag politidistrikt til adressa.no.
Mannen var etter det politiet vet alene i båten da den tippet rundt.
Plukket opp av redningsskøyte
Redningsskøyta Harald V ble sendt ut til stedet og plukket opp mannen som var livløs i sjøen. Ifølge Namdalsavisa skal mannen ha ligget lenge i sjøen før han ble plukket opp. Et vitne på land varslet fra om ulykken etter å ha sett kantringen.
— Det vi vet er at en mann falt i sjøen fra et mindre fartøy. Han ble plukket opp av redningsskøyta og ført inn til Rørvik hvor en ambulanse og et Sea King-redningshelikopter ventet. Han ble så fløyet til Sykehuset Namsos, sier redningsleder Edvard Middelthon ved Hovedredningssentralen i Sør-Norge til adressa.no.